  Майя Бывальцева Федерал программая 5 школа автобусъёс вуизы Дэри ёросысь дышетсконниосы. Транспортэз сётон ужрад Дэриын ортчиз 14-тӥ куарусёнэ, ивортэ «Удмуртия» агентстволэн корреспондентэз. «Та нырысетӥ партиез гинэ, трос ӧвӧл. Ми кыкетӥ партизэ возьмаськомы, малпаськомы, отын кӧня ке тросгес луоз. 2017-тӥ арысь 1-тӥ тулыспалозь Россиысь вань улосвылъёсы оглом 1 сюрс 800 автобусъёс келямын луозы», — ивортӥз Удмуртиысь дышетонъя но тодосъя министрлэн воштӥсез Зоя Суворова. Автобусъёсты сётӥзы Изгуртысь, Ягулысь, Пероггуртысь Юбилейной, Люкысь но Подшивалысь школаослы. Ваньмыз соос ГОСТ-лэн куронъёсызлы тупало, тахографъёс но ГЛОНАСС пуктэмын. Транспорт сюрес вылэ потоз ГИБДД-ын пусъем бере. Элькунын 415 школа автобусъёс вань ни. Кулэ на 40: 24-ез выль маршрутъёс усьтэмен но 16-ез транспорт вужмемен валче. Тодэ вайытом, элькун коньдэт чотын Удмуртиысь школаос таяз арын эшшо 13 автобусъёс басьтозы. ВАТСАН Дэри ёрос — элькунысь тужгес бадӟымез ёрос. Котькуд нунал 76 гуртъёсысь 1 сюрс 500 пиналъёсты 19 школаосы нуо-ваё. Ёросын 48 школа маршрутъёс. Тегъёс: Дышетон Удмуртия школаос автозавод автобусъёс  